आर्थराइटिस (गठिया) जोड़ों के दर्द की बीमारी है। अन्य बीमारियों और बदलती लाइफस्टाइल, मोटापा, गलत खान-पान की वजह से शरीर में जरूरी कारकों की कमी के चलते यह बीमारी चपेट में ले लेती है। आर्थराइटिस का सबसे अधिक प्रभाव घुटनों में और उसके बाद कूल्हे की हड्डियों में दिखाई देता है। बहुत लोग समय–समय पर अपने बदन में दर्द और अकड़न महसूस करते हैं। कभी–कभी उनके हाथों, कंधों और घुटनों में भी सूजन और दर्द रहता है तथा उन्हें हाथ हिलाने में भी तकलीफ होती है। ऐसे लोगों को आर्थराइटिस हो सकता है। दरअसरल, आर्थराइटिस जोड़ों के ऊतकों की जलन और क्षति के कारण होता है। जलन के कारण ही ऊतक लाल, गर्म, पीड़ा देने वाले और सूज जाते हैं। यह सारी समस्या यह दर्शाती है कि आपके जोड़ों में कोई समस्‍या है। जोड़ वह जगह होती है, जहां पर दो हड्डियों का मिलन होता है जैसे कोहनी या घुटना।